ئاپتونوم رايونلۇق خەلق ھۆكۈمىتى 91- قېتىملىق دائىمىي يىغىن ئۆتكۈزدى
شىنجاڭ گېزىتى پۈتۈن تاراتقۇ مۇخبىرى يۈەن لېي خەۋەر قىلىدۇ: 6 - ئاينىڭ 14 - كۈنى، ئاپتونوم رايوننىڭ رەئىسى شۆھرەت زاكىر ئاپتونوم رايونلۇق 13 - نۆۋەتلىك خەلق ھۆكۈمىتىنىڭ 91 - قېتىملىق دائىمىي يىغىنىنى رىياسەتچىلىك قىلىپ ئاچتى، يىغىندا ئاپتونوم رايونىمىزنىڭ كۆپ قاتلاملىق كاپىتال بازىرى قۇرۇشنى تېزلىتىش، توقۇمىچىلىق، بوياقچىلىق كەسپىنىڭ تەرەققىياتىنى قوللاشنى زورايتىپ، كەسىپ زەنجىرىنى ئۇزارتىشنى ئىلگىرى سۈرۈش قاتارلىق خىزمەتلەر تەتقىق قىلىندى.
يىغىندا مۇنۇلار كۆرسىتىلدى: كۆپ قاتلاملىق كاپىتال بازىرى قۇرۇش، تەرەققىي قىلدۇرۇش پۇل مۇئامىلە بازىرى سىستېمىسى قۇرۇلۇشىدىكى مۇھىم ۋەزىپە، شۇنداقلا پۇل مۇئامىلە ئىسلاھاتى ۋە يېڭىلىق يارىتىشتىكى مۇھىم بۆسۈش ئېغىزى. ھەرقايسى جايلار، ھەرقايسى مۇناسىۋەتلىك تارماقلار، ئورۇنلار كاپىتال بازىرىنىڭ رولىنى تولۇق جارى قىلدۇرۇپ، ئاپتونوم رايونىمىزنىڭ بىۋاسىتە مەبلەغ يۈرۈشتۈرۈش نىسبىتىنى سىجىل ئاشۇرۇپ، بازارغا سېلىنىدىغان تېخىمۇ يۇقىرى سۈپەتلىك زاپاس بايلىقنى يېتىلدۈرۈپ، تېخىمۇ يۇقىرى ئۈنۈملۈك بولغان بازارغا سېلىشنى ماسلاشتۇرۇش مۇلازىمىتى بىلەن تەمىنلەپ، تېخىمۇ چوڭقۇر بولغان بازارغا سېلىنغاندىن كېيىنكى خىزمەتلەرنى ياخشى ئىشلەپ، بازارغا سېلىشنى ئالغا سىلجىتىشنىڭ تېخىمۇ كۈچلۈك مېخانىزمىنى مۇكەممەللەشتۈرۈپ، ئاپتونوم رايونىمىزدىكى كارخانىلارنى كاپىتال بازىرىغا تايىنىپ كۈچىيىش، سەرخىللىشىش، سۈپەتنى ئۆستۈرۈش، ئۈنۈمنى ئاشۇرۇشقا رىغبەتلەندۈرۈپ، زامانىۋى پۇل مۇئامىلە سىستېمىسىنى بەرپا قىلىپ، ياخشى تىجارەت - سودا مۇھىتى يارىتىشى كېرەك.
يىغىندا مۇنۇلار تەكىتلەندى: توقۇمىچىلىق، بوياقچىلىق كەسپىنىڭ تەرەققىياتىنى قوللاپ، كەسىپ زەنجىرىنى ئۇزارتىشنى ئىلگىرى سۈرۈش ئىش ئورنىنى مۇقىملاشتۇرۇپ ئىشقا ئورۇنلاشتۇرۇشنى كېڭەيتىش، نامراتلىقتىن قۇتۇلدۇرۇش ئۆتكىلىگە ھۇجۇم قىلىش جېڭىنىڭ غەلىبىسىنى قولغا كەلتۈرۈشتە مۇھىم ئەھمىيەتكە ئىگە. ھەرقايسى جايلار، ھەرقايسى مۇناسىۋەتلىك تارماقلار، ئورۇنلار توقۇمىچىلىق، كىيىم - كېچەك كەسپىنى تەرەققىي قىلدۇرۇپ، ئىشقا ئورۇنلاشتۇرۇشقا تۈرتكە بولۇش خىزمىتىنى يەنىمۇ ياخشى ئىشلىشى كېرەك، ئاپتونوم رايونىمىزنىڭ توقۇمىچىلىق، كىيىم - كېچەك كەسپىنىڭ يۇقىرى سۈپەتلىك تەرەققىياتى ۋە ئىمكانىيەتلىك سىجىل تەرەققىياتىنى ئالغا سىلجىتىپ، توقۇمىچىلىق، كىيىم - كېچەك كەسپىنىڭ بىرلەمچى، ئىككىلەمچى كەسىپلىرىنى تۇتاشتۇرۇپ، كەسىپ زەنجىرىنىڭ تەسىر دائىرىسى كەڭ، ئىشقا ئورۇنلاشتۇرۇشقا تۈرتكە بولۇش ئۈنۈمى كۆرۈنەرلىك بولغان كىيىم - كېچەك، ئىلمە توقۇمىچىلىق، ئائىلە توقۇلما بۇيۇملىرى قاتارلىق تېرمىنال كەسىپلەرگە ئۇزارتىلىشىنى ئىلگىرى سۈرۈپ، ئىشقا ئورۇنلىشىش ئىش ئورنىنى كۆپەيتىش، ئىشقا ئورۇنلىشىش كۆلىمىنى كېڭەيتىش، ئاپتونوم رايونىمىزنىڭ، بولۇپمۇ جەنۇبىي شىنجاڭدىكى ھەر مىللەت ئاممىنىڭ مۇقىم ئىشقا ئورۇنلىشىشىغا تۈرتكە بولۇشى كېرەك.
يىغىندا يەنە باشقا قارالمىلار تەتقىق قىلىندى.